Document ID: 31984D0015

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 22ας Δεκεμβρίου 1983
για τροποποίηση της απόφασης 82/735/ΕΟΚ του Συμβουλίου όσον αφορά τον πίνακα εγκαταστάσεων της Βουλγαρίας που έχουν εγκριθεί για την εισαγωγή νωπών κρεάτων στην Κοινότητα
(84/15/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 72/462/ΕΟΚ του Συμβουλίου της 12ης Δεκεμβρίου 1972 περί υγειονομικών προβλημάτων και των υγειονομικών μέτρων κατά τις εισαγωγές ζώων του βοείου και χοιρείου είδους και νωπών κρεάτων, προελεύσεως τρίτων χωρών (1), όπως τροποποιήθηκε τελευταία από την οδηγία 83/91/ΕΟΚ (2), και ιδίως το άρθρο 4 παράγραφος 1, το άρθρο 5 και το άρθρο 18 παράγραφος 1 στοιχείο α) και β),
Εκτιμώντας:
ότι ο πίνακας των εγκαταστάσεων της Βουλγαρίας που έχουν εγκριθεί για την εισαγωγή νωπών κρεάτων στην Κοινότητα καταρτίστηκε αρχικά στην απόφαση 82/735/ΕΟΚ του Συμβουλίου (3), όπως τροποποιήθηκε τελευταία από την απόφαση 83/104/ΕΟΚ της Επιτροπής (4)·
ότι από τον συνηθισμένο έλεγχο, που πραγματοποιήθηκε κατ' εφαρμογή του άρθρου 5 της οδηγίας 72/462/ΕΟΚ και του άρθρου 3 παράγραφος 1 της απόφασης 83/196/ΕΟΚ της Επιτροπής της 8ης Απριλίου 1983 σχετικά με τους επιτόπιους ελέγχους που πραγματοποιούνται στα πλαίσια του καθεστώτος που εφαρμόζεται στις εισαγωγές βοοειδών και χοιροειδών καθώς και νωπών κρεάτων προελεύσεως τρίτων χωρών (5), διαπιστώθηκε ότι το επίπεδο υγιεινής μιας εγκαταστάσεως έχει υποστεί μεταβολές σε σχέση με τον προηγούμενο έλεγχο· ότι πρέπει, συνεπώς, να περιοριστεί χρονικά η κοινοτική έγκριση γι' αυτή την εγκατάσταση για υγειονομικούς λόγους·
ότι για την προαναφερθείσα εγκατάσταση είναι αναγκαίο, για υγειονομικούς λόγους, να ληφθούν ιδιαίτερα μέτρα όσον αφορά την αποδοχή στην Κοινότητα κρεάτων που έχουν παραχθεί σ' αυτή·
ότι, για το σκοπό αυτό, είναι αναγκαίο, αφενός να καθοριστεί η τελευταία ημερομηνία για την εισαγωγή στο έδαφος της Κοινότητας κρεάτων που προέρχονται από αυτή την εγκατάσταση, και αφετέρου να προβλεφτεί ειδική μνεία στο υγειονομικό πιστοποιητικό σχετικά με την ημερομηνία πριν από την οποία έχουν παραχθεί αυτά τα κρέατα·
ότι, κατά τον εν λόγω έλεγχο, διαπιστώθηκε, εξάλλου, μια κατάσταση η οποία δικαιολογεί την άμεση προσωρινή αναστολή της έγκρισης· ότι αυτή η αναστολή ανακοινώθηκε με την απόφαση 83/562/ΕΟΚ της Επιτροπής (6), εν αναμονή μιας τελικής απόφασης, και ότι πρέπει να επιβεβαιωθεί η απόσυρση της έγκρισης γι' αυτή την εγκατάσταση·
ότι είναι, κατά συνέπεια, απαραίτητο να τροποποιηθεί ο πίνακας των εγκαταστάσεων·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 83/735/ΕΟΚ αντικαθίσταται από το παράρτημα της παρούσας απόφασης.
Εντούτοις:
α) τα νωπά κρέατα που προέρχονται από την εγκατάσταση που έχει λάβει την έγκριση να εμφαίνεται έως τις 30 Ιουνίου 1984 στον πίνακα του παραρτήματος της παρούσας απόφασης, μπορούν να εισαχθούν στο έδαφος της Κοινότητας έως τις 15 Ιουλίου 1984·
β) το υγειονομικό πιστοποιητικό που συνοδεύει τα αποστελλόμενα νωπά κρέατα κατά την αναχώρηση από την εγκατάσταση που αναφέρεται στο στοιχείο α) από την 1η Ιουλίου 1984, πρέπει να φέρει τη μνεία «νωπά κρέατα που έχουν παραχθεί πριν από την 1η Ιουλίου 1984».
Άρθρο 2
Η έγκριση που έχει χορηγηθεί στην εγκατάσταση 26 που εμφαίνεται στον αρχικό πίνακα αποσύρεται. Η απόφαση 83/562/ΕΟΚ καταργείται.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 22 Δεκεμβρίου 1983.

Labels: 0
17